Robert Wise
Robert („Bobby“) Earl Wise (* 10. September 1914 in Winchester, Indiana; † 14. September 2005 in Los Angeles) weer en US-amerikaanschen Speelbaas, Filmproduzent, Filmeditor un Oscar-Priesdräger.

Leven un Wark 
Robert Wise hett as Editor in Hollywood arbeit un weer dor ünner annern för Orson Welles aktiv. Vun Mitt vun de 1940er Johren an weer he den sülvst mit de Regie vun Filmen beopdragt. Mit de Filmen The Curse of the Cat People un The Body Snatcher is he fröh al to en wichtigen Protagonist vun den Fantastischen Film worrn.

En sünnern Naam hett sik Wise 1961 mit den Film to dat Musical West Side Story för de Produkschoonsfirma Mirisch Corporation un den Filmverleh United Artists maakt. Sien gröttsten kommerziellen Spood harr he mit den Film The Sound of Music ut dat Johr 1965. He weer ok Speelbaas bi en Reeg vun Science-Fiction-Filmen as The Day the Earth Stood Still (1951), The Andromeda Strain (1971) oder Star Trek: The Motion Picture (1979).

Wise weer mit sien Arbeiten bannig spoodriek. He is mehrfack mit den Oscar uttekent worrn. Vun 1971 bit 1975 weer he Präsident vun de Directors Guild of America un vun 1985 bit 1988 Präsident vun de Academy of Motion Picture Arts and Sciences, de jeed Johr de Utteken vun’n Academy Award verleht.

Robert Wise is an’n 14. September 2005 kort na sien 91. Geboortsdag doodbleven, as sien Hart verseggen de.

Filmografie (Utwahl)

Utteken 
Wise is för sien Filmwark mit tallrieke Priesen ehrt worrn. Nomineert weer he för 52 Priesen, vun de he 34 wunnen hett. Alleen mit den Oscar is he veermol uttekent worrn. Wunnen hett Wise ünner annern:
 1960: sien Steern op’n Walk of Fame
 1962: den Oscar in de Kategorie Best Film för West Side Story
 1962: den Oscar in de Kategorie Best Speelbaas för West Side Story
 1963: den Sant Jordi Award in de Kategorie Best utlännsch Film för West Side Story
 1966: den Oscar in de Kategorie Best Film för The Sound of Music
 1966: den Oscar in de Kategorie Best Speelbaas för The Sound of Music
 1967: den Irving G. Thalberg Memorial Award för sien Levenswark
 1967: den Golden Eddie in de Kategorie Filmmaker vun’t Johr
 1984: den Robert B. Aldrich Achievement Award
 1988: den Pries för’t Levenswark vun de Directors Guild of America
 1998: den Pries för’t Levenswark vun de Broadcast Film Critics Association
 1998: den Joseph-Plateau-Filmprijs för sien Levenwark

Literatur 
 Lars-Olav Beier: Der unbestechliche Blick. Robert Wise und seine Filme, un as biföögt Wark: Lars-Olav Beier, und Robert Müller: Werkstattgespräch mit Robert Wise. "Off"-Texte, Band 2. Rutkamen to de Retrospektive Robert Wise bi’t Filmfest München 1996. Bertz, Berlin 1996, ISBN 3-929470-10-1

Weblenken 

 Literatur vun un över Robert Wise in’n Kataloog vun de Düütschen Natschonalbökeree
 Die Ideen von Freiheit: Robert Wise und das amerikanische 70mm-Filmmusical. In: film-dienst, 3/2009

Speelbaas
Filmproduzent
Filmeditor
Börger von de USA
Mann
Boren 1914
Storven 2005